b"\n_START_ARTICLE_\nMarketa Lazarov\xc3\xa1\n_START_SECTION_\nArgument\n_START_PARAGRAPH_\nLa pel\xc2\xb7l\xc3\xadcula consta de dos parts: Straba (Straba el llop) i Ber\xc3\xa1nek Bo\xc5\xbei (L'anyel sagrat)._NEWLINE_A la primera part Mikol\xc3\xa1\xc5\xa1 (Franti\xc5\xa1ek Veleck\xc3\xbd) i Adam (Ivan Pal\xc3\xbach) \xe2\x80\x93els dos hereus del clan Kozl\xc3\xadk- ataquen sense pietat a una carreta de nobles de sax\xc3\xb2nia que es dirigia a Boleslav. Durant la persecussi\xc3\xb3, Lazar (Michal Ko\xc5\xbeuch) \xe2\x80\x93el rival del clan Kozl\xc3\xadk- roba molt oportunistament el bot\xc3\xad de la carreta dels nobles._NEWLINE_Quan els dos joves retornen al seu feu amb el jove noble Kristi\xc3\xa1n (Vlastimil Harpes) com a ostatge es produeix una baralla entre Mikol\xc3\xa1\xc5\xa1 i el seu pare (Josef Kemr) \xe2\x80\x93el cap del clan-, que li retreu haver deixat escapar un alemany del carruatge. Paral\xc2\xb7lelament, s\xe2\x80\x99observa com Alexandra -germana de Mikol\xc3\xa1\xc5\xa1 i Adam- sent una atracci\xc3\xb3 \xc3\xb2bvia per Kristi\xc3\xa1n._NEWLINE_Arribada a la cort del rei la not\xc3\xadcia de l\xe2\x80\x99atac, s\xe2\x80\x99ordena la captura del vell Kozl\xc3\xadk \xe2\x80\x93motejat el boc- que aconsegueix escapar-se quan s\xc3\xbabdits del monarca el volien empresonar. Seguidament Mikol\xc3\xa1\xc5\xa1 visita al rival Lazar en busca d\xe2\x80\x99una alian\xc3\xa7a contra el rei, per\xc3\xb2 no nom\xc3\xa9s no rep ajuda sin\xc3\xb3 que tamb\xc3\xa9 \xc3\xa9s salvatgament estomacat sota la mirada de Marketa (Magda V\xc3\xa1\xc5\xa1\xc3\xa1ryov\xc3\xa1), la filla de Lazar._NEWLINE_Com a revenja, el clan Kozl\xc3\xadk ataca al clan de Lazar i Mikol\xc3\xa1\xc5\xa1 segrestra a Marketa, deixant a Lazar crucificat viu a la porta de la seva destru\xc3\xafda seu. Al llarg del captiveri, a poc a poc Marketa i Mikol\xc3\xa1\xc5\xa1 s\xe2\x80\x99aniran enamorant._NEWLINE_A la segona part de la pel\xc2\xb7l\xc3\xadcula, un monjo anomenat Bernard (Vladim\xc3\xadr Men\xc5\xa1\xc3\xadk) viatja acompanyat del seu anyell i la seva figura serveix de pretext per introduir-nos als successius esdeveniments._NEWLINE_En busca de Kristi\xc3\xa1n i amb l\xe2\x80\x99objectiu de capturar al vell Kozl\xc3\xadk, les tropes del rei capturen a Adam i arriben a la fortificaci\xc3\xb3 del clan Kozl\xc3\xadk. Sembla aleshores que ha de tenir lloc un l\xc3\xb2gic intercanvi d\xe2\x80\x99ostatges \xe2\x80\x93entre Adam i Kristi\xc3\xa1n- quan una precipitaci\xc3\xb3 dels esdeveniments provocada per la tensi\xc3\xb3 provoca l\xe2\x80\x99inici prematur de la batalla, en la qual una pluja de fletxes atravessa a Adam, perdent aix\xc3\xad la vida en el seu infructu\xc3\xb3s intent de fuga._NEWLINE_A conseq\xc3\xbc\xc3\xa8ncia de la batalla el jove Kristi\xc3\xa1n per la ra\xc3\xb3 i Alexandra l'acaba matant tot esclafant-li una roca contra el cap. Per altra banda, el supervivent Mikol\xc3\xa1\xc5\xa1 s'obstina a atacar sol les tropes del rei per tal d'alliberar el seu pare, capturat durant l'enfrontament. La seva heroica per\xc3\xb2 massa ambiciosa gesta fracassa estrepitosament i acaba morint a causa de les seves nombroses ferides. Abans, per\xc3\xb2, Marketa t\xc3\xa9 temps de contraure matrimoni amb ell._NEWLINE_La viuda Marketa retorna seguidament amb el seu pare, que la titlla de tra\xc3\xafdora al mateix temps que la rebutja. Desorientada, ingressa aleshores a un convent -experi\xc3\xa8ncia ef\xc3\xadmera a la que de seguida posa fi perqu\xc3\xa8 no en queda satisfeta. Bernard -l'altre transe\xc3\xbcnt sense rumb- la crida insistentment abans de perdre l'atenci\xc3\xb3 amb el seu anyell que vol escapar-se. Marketa, continua impassible pel seu oposat cam\xc3\xad mentre la seva silueta es difumina i es perd a l'horitz\xc3\xb3 del paisatge.\n_START_SECTION_\nAn\xc3\xa0lisi\n_START_PARAGRAPH_\nTal com en una cr\xc3\xb2nica \xc3\xa8pica o en un film picaresc, els cap\xc3\xadtols de Marketa Lazarov\xc3\xa1 estan dividits per t\xc3\xadtols que \xe2\x80\x93a l\xe2\x80\x99antic i cl\xc3\xa0ssic estil- informen resumidament dels esdeveniments que tindran lloc seguidament._NEWLINE_Malgrat ser un film de g\xc3\xa8nere hist\xc3\xb2ric i amb un argument cl\xc3\xa0ssic i propi d\xe2\x80\x99hist\xc3\xb2ria \xc3\xa8pica i cavalleresca, Marketa Lazarov\xc3\xa1 es pot considerar tamb\xc3\xa9 com un film d\xe2\x80\x99avantguarda, ja que la seva narraci\xc3\xb3 \xc3\xa9s poc convencional i fins i tot arriba a ser obscura i confusa degut als seus constants salts enrere._NEWLINE_El film cont\xc3\xa9 llargues i abundants escenes impregnades d\xe2\x80\x99un imperant to po\xc3\xa8tic i fort simbolisme, sense di\xc3\xa0legs o amb di\xc3\xa0legs molt escassos, i acompanyades sempre d\xe2\x80\x99una m\xc3\xbasica que d\xc3\xb3na un to m\xc3\xadstic a la hist\xc3\xb2ria. A m\xc3\xa9s, al llarg del film hi ha cont\xc3\xadnues refer\xc3\xa8ncies al ritu pag\xc3\xa0 i al cristianisme \xe2\x80\x93dos cultes entre els quals es debatr\xc3\xa0 el film al llarg de la narraci\xc3\xb3. Per \xc3\xbaltim, l\xe2\x80\x99acci\xc3\xb3 de la pel\xc2\xb7l\xc3\xadcula \xc3\xa9s fragmentada i incompleta -fet gens usual en un film de tem\xc3\xa0tica cavalleresca- i la conseq\xc3\xbc\xc3\xa8ncia d\xe2\x80\x99aquest fet \xc3\xa9s que sovint no \xc3\xa9s massa evident esbrinar qu\xc3\xa8 ha passat exactament a cada escena sin\xc3\xb3 que cal fins i tot desxifrar-ne el contingut._NEWLINE_Totes aquestes caracter\xc3\xadstiques fan de Marketa Lazarov\xc3\xa1 un film molt especial que sens dubte van contribuir a declarar-lo el 1998 el millor film de txec de tota la hist\xc3\xb2ria."